A4-0294/98

Päätöslauselma Euroopan huumausaineiden ja niiden väärinkäytön seurantakeskuksen vuosikertomuksesta 1997, joka koskee Euroopan unionin huumausaineongelman tilannetta (C4-0552/97)

Euroopan parlamentti, joka

- ottaa huomioon Euroopan huumausaineiden ja niiden väärinkäytön seurantakeskuksen vuosikertomuksen 1997 (C4-0552/97),

- ottaa huomioon neuvoston 8. helmikuuta 1993 antaman asetuksen (ETY) N:o 302/93 Euroopan huumausaineiden ja niiden väärinkäytön seurantakeskuksen perustamisesta ((EYVL L 36, 12.2.1993, s. 1.)),

- ottaa huomioon Euroopan huumausaineiden ja niiden väärinkäytön seurantakeskuksen kolmivuotisen työohjelman 1998 - 2000,

- ottaa huomioon 15. kesäkuuta 1995 antamansa päätöslauselman komission tiedonannosta neuvostolle ja Euroopan parlamentille Euroopan unionin toimintasuunnitelmasta huumeiden torjumiseksi (1995 - 1999) ((EYVL C 166, 3.7.1995, s. 116.)),

- on siirtänyt työjärjestyksensä 52 artiklan mukaisesti päätösvallan kansalaisvapauksien ja sisäasiain valiokunnalle,

- ottaa huomioon kansalaisvapauksien ja sisäasiain valiokunnan mietinnön sekä oikeusasioita ja kansalaisten oikeuksia käsittelevän valiokunnan ja ympäristö-, terveys- ja kuluttajansuojavaliokunnan lausunnot (A4-0294/98),

A. ottaa huomioon, että Euroopan huumausaineiden ja niiden väärinkäytön seurantakeskuksen (EDMC) tehtävänä on toimittaa yhteisölle ja sen jäsenvaltioille objektiivisia ja luotettavia tietoja huumausaineisiin ja niiden väärinkäyttöön liittyvistä ongelmista ja niiden seurauksista, parantaa tietojen vertailukelpoisuutta ja levittää niitä; näiden tietojen tarkoituksena on antaa yhteisölle ja sen jäsenvaltioille kokonaiskuva ongelmista toimenpiteitä ja toimintaa vahvistettaessa,

B. ottaa huomioon, että Euroopan huumausaineiden ja niiden väärinkäytön seurantakeskuksen perustamisasetuksessa vahvistetaan viisi ensisijaista alaa, joilla sen on tarkoitus pääasiassa toimia, eli huumausaineiden kysyntä ja kysynnän vähentäminen, kansalliset ja yhteisön strategiat ja politiikat, kansainvälinen yhteistyö ja tarjonnan geopolitiikka, huumausaineiden ja psykotrooppisten aineiden ja huumausaineiden valmistuksessa käytettävien aineiden kaupan valvonta ja huumausaineilmiön seuraukset niitä tuottaville ja kuluttaville maille sekä kauttakuljetusmaille,

C. ottaa huomioon, että EDMC:n oli edellä mainitussa asetuksessa (ETY) N:o 302/93 olevan liitteen mukaisesti asetettava kolmen ensimmäisen toimintavuotensa aikana etusijalle huumausaineiden kysyntä ja sen vähentäminen ja että tämä kausi päättyi vuoteen 1997, ja että EDMC:tä on pyydetty laajentamaan vastuualuettaan siten, että se osallistuisi esimerkiksi rahanpesun torjuntaan,

D. katsoo, että EDMC:n kolmivuotisen toiminnan jälkeen tällä alalla REITOX-verkon (huumausaineita ja niiden väärinkäyttöä koskeva eurooppalainen tietoverkko) kansallisissa erityiskeskuksissa kerätyt ja Euroopan tasolla seurantakeskuksessa työstetyt kysyntään ja kysynnän vähentämiseen Euroopan unionissa liittyvät tiedot ovat vielä kaukana todellisesta vertailukelpoisuudesta, sillä perusmääritelmiä ei ole standardoitu eikä tietoja kerätä yhtenäisin perustein,

E. katsoo, että sekä jäsenvaltiot että Euroopan unionin toimielimet tarvitsevat huumausainealan toimenpiteiden ja toiminnan vahvistamista varten pikaisesti vertailukelpoisten tietojen lisäksi myös arvioita erilaisten kansallisten huumausainepolitiikkojen tehokkuudesta, ja niiden on tunnustettava, että REITOX-keskukset ovat välttämättömiä tätä tarkoitusta varten,

F. katsoo, että ensisijaisista tutkimuskohteista päättäminen sekä määritelmien, keräilymenetelmien ja tietojen analysoinnin yhdenmukaistaminen koskevat EDMC:tä mutta ennen kaikkea jäsenvaltioita, joiden olisi tehtävä yhteistyötä sekä hallintoneuvoston että REITOX-verkon tasolla,

G. katsoo, että vuosikertomuksessa 1997, joka koskee vuoden 1996 tietoja ja käsittelee kysyntää ja kysynnän vähentämistä sekä huumausaineiden vastaisia strategioita, on huomattavia parannuksia edelliseen kertomukseen verrattuna, ja se sisältää erilaisia kiinnostavia tietoja muttei kuitenkaan vielä muodosta riittävää perustaa arviolle huumausaineiden kysynnästä Euroopan unionissa ja kansallisten politiikkojen tehokkuudesta,

H. ottaa huomioon, että EDMC sai Euroopan yhteisön talousarviosta käyttöönsä määrärahoja varainhoitovuonna 1996 5,84 miljoonaa ecua ja vuonna 1997 6,3 miljoonaa ecua,

I. ottaa huomioon, että EDMC:n hallintoneuvostossa Euroopan parlamentilla ja komissiolla on kummallakin kaksi edustajaa ja kullakin jäsenvaltiolla yksi edustaja ja että tämä elin päättää EDMC:n ensisijaisista vuosittaisista tutkimuskohteista,

J. ottaa huomioon, että huumausaineiden seurantakeskuksen toisen kolmevuotisen työohjelman (1998 - 2000) painopisteenä on jälleen kysynnän vähentäminen ja siinä siirrytään ensimmäistä kertaa tietojen keräämiseen ja kansallisten ja yhteisön strategioiden ja politiikkojen analysointiin;

1. Kehottaa EDMC:tä tehostamaan pikaisesti pyrkimyksiään tiettyjen terveysriskien ja kysynnän vähentämiseen liittyvien keskeisten tietojen hankinnan standardoimiseksi (esimerkiksi huumausaineisiin liittyvät kuolemat, infektioluvut, huumausaineiden väärinkäyttäjien tekemät rikokset, huumausaineiden käyttöä koskevat ajankohtaiset tiedot);

2. Pitää myönteisenä EDMC:n julkaisemassa vuoden 1997 vuosikertomuksessa todettavissa olevaa edistystä vuoden 1995 vuosikertomukseen verrattuna ja kehottaa nyt EDMC:tä välittömästi parantamaan ja kehittämään tarvittavia luotettavia ja vertailukelpoisia menetelmiä, tietojärjestelmiä ja keskeisiä indikaattoreita;

3. Pitää myönteisenä sitä, että yksi kertomuksen painopisteistä on kysyntä ja kysynnän vähentäminen, kuten Euroopan parlamentti edellytti 13. toukokuuta 1992 antamassaan päätöslauselmassa Euroopan yhteisön ja Euroopan neuvoston jäsenvaltioiden terveyskasvatuksesta ja huumausaineiden väärinkäytöstä ((EYVL C 150, 15.6.1992, s. 42.));

4. Ottaa huomioon vuosikertomuksen 1997 ensimmäisessä pääosassa esitetyn analyysin uusista, synteettisiin huumausaineisiin liittyvistä suuntauksista ja viittaa tässä yhteydessä 12. toukokuuta 1998 antamaansa päätöslauselmaan komission tiedonannosta neuvostolle ja Euroopan parlamentille uusien synteettisten huumausaineiden (designer-huumeet) valvonnasta ((Kyseisen istunnon pöytäkirja, osa II, kohta 6.)) ja vaatii painokkaasti sen täytäntöönpanoa;

5. Kehottaa jäsenvaltioita yhteensovittamaan toimintansa huumausaineiden seurantakeskuksen kanssa huumausaineisiin liittyvien perustietojen hankinnassa, jotta tulevaisuudessa voidaan paremmin taata perustietojen vertailukelpoisuus Euroopan tasolla; korostaa kansallisten erityiskeskusten (REITOX) merkitystä, sillä niiden tiedot ja selvitykset ovat perustavanlaatuisen tärkeitä EDMC:n tehtävien kannalta; kehottaa näin ollen jäsenvaltioita rahoittamaan riittävästi näitä keskuksia ja varmistamaan, että ne kykenevät ja niitä kannustetaan tekemään yhteistyötä keskenään ja EDMC:n kanssa, jotta kerättyjen tietojen parempi vertailukelpoisuus varmistetaan ja jotta EDMC kykenee näin tuottamaan mielekkäämpiä johtopäätöksiä;

6. Huomauttaa, että muutamissa tapauksissa jäsenvaltiot ovat jakaneet toiminnallisen ja poliittisen vastuun REITOX-keskuksissa; korostaa kansallisten erityiskeskusten (National Focal Points) työn merkitystä, sillä niiden tiedot ja selvitykset ovat ratkaiseva perusta EDMC:n työlle, ja lähtee siitä, että niiden tehtävien hoitoa kannustetaan mahdollisimman paljon ja että hallitukset puuttuvat mahdollisimman vähän niiden toimintaan;

7. Kehottaa EDMC:tä täydentämään tietojenkeruutaan myös arvioimalla erilaisia huumausaineiden vastaisia strategioita ja esittämään arviot Euroopan parlamentille ja neuvostolle päätöksenteon helpottamiseksi;

8. Kehottaa seurantakeskusta laatimaan markkinointisuunnitelman, jossa otetaan huomioon niiden elinten tarpeet, joille sen selvitykset ja tutkimukset on suunnattu;

9. Pyytää EDMC:tä laatimaan yhteiset määritelmät ja indikaattorit, jotta voidaan arvioida unionin eri jäsenvaltioissa harjoitettujen huumepolitiikkojen ja kokeiluhankkeiden kustannuksia ja hyötyjä siten, että terveydellisten näkökohtien lisäksi otetaan huomioon myös sosioekonomiset ja yleiseen järjestykseen liittyvät seikat;

10. Hyväksyy sen, että seurantakeskuksen vuosikertomus laaditaan pääasiassa kirjallisessa muodossa ja että sitä täydennetään erityisaiheita koskevin lisäkertomuksin; pitää kuitenkin vuosikertomusta huumausaineongelman tilanteesta riittämättömänä työtuloksena ja odottaa EDMC:n laativan tulevaisuudessa mainituilta aloilta kattavia analyysejä, jotka annetaan valmistuttuaan kaikkien asianomaisten toimielinten käyttöön jäsenvaltioissa ja Euroopan tasolla;

11. Kehottaa EDMC:tä panostamaan tulevaisuudessa voimakkaammin vuosikertomuksensa käyttäjäystävällisyyteen, jotta sitä voidaan käyttää yleisenä lähdeteoksena;

12. Katsoo, että EDMC:n on ehdottomasti aloitettava Keski- ja Itä-Euroopan hakijamaiden sekä Kyproksen ottaminen mukaan REITOX-verkkoon ja näistä maista peräisin olevien tietojen huomioon ottaminen kertomuksissaan ja tilanneanalyyseissään;

13. Pitää välttämättömänä, että EDMC ottaa lähiaikoina käsiteltäväkseen myös tähän mennessä huomiotta jääneet aihealueet, jotka vahvistettiin sen perustamisasetuksessa ensisijaisiksi, ja kehottaa sitä laatimaan ja esittämään pitemmän tähtäimen työsuunnitelman, josta käy ilmi, minkä ajan kuluessa se aikoo käsitellä näitä ensisijaisia aloja;

14. Tukee EDMC:n aietta parantaa ja täydentää julkaisuissaan oikeudellisia kysymyksiä koskevia tietoja sekä julkaista tätä varten CD-ROM-levy, joka sisältää tiedot Euroopan tasolla hyväksytyistä huumeita koskevista säädöksistä;

15. Pitää erittäin tärkeänä, että seurantakeskuksen ja kansallisten erityiskeskusten väliset työskentelysuhteet sekä mahdolliset kitkat ovat selvillä, jotta arvioiden perusteella voidaan ryhtyä parannustoimiin;

16. Korostaa, että EDMC:n talousarvion kasvulla olisi oltava vaikutuksia myös kansallisten erityiskeskusten käytettävissä oleviin taloudellisiin varoihin;

17. Korostaa, että EDMC:n olisi varmistettava, että sen kolme vuosittaista työohjelmaa ja sen työn muut tärkeät tulokset valmistellaan mahdollisimman nopeasti ja välitetään automaattisesti ja nopeasti Euroopan parlamentille, neuvostolle ja komissiolle; EDMC:n johtajan olisi mahdollisuuksien mukaan esiteltävä nämä selvitykset kansalaisvapauksien ja sisäasiain valiokunnalle;

18. Katsoo, että on välttämätöntä parantaa ja tehostaa Euroopan parlamentin ja EDMC:n välistä tiedonvaihtoa ja yhteistyötä erityisesti Euroopan parlamentin EDMC:n hallintoneuvostossa olevien edustajien avulla;

19. Korostaa, että kahden Euroopan parlamentista nimitetyn edustajan olisi osallistuttava kansalaisvapauksien ja sisäasiain valiokunnan kokoukseen vähintään kerran vuodessa ja heidän olisi tiedotettava seurantakeskuksen toiminnasta objektiivisesti;

20. Toivoo saavansa varhaisessa vaiheessa arvion EDMC:n organisaatiosta, mukaan lukien henkilöstömäärä ja henkilöstön tehtävät organisaatiossa; toivoo myös saavansa tietoa EDMC:n johtokunnan ja hallintoneuvoston koosta ja tehokkuudesta;

21. Kehottaa Euroopan huumausaineiden ja niiden väärinkäytön seurantakeskusta - ottaen huomioon sen, että Euroopan unionin uusi huumeiden torjuntaa koskeva toimintaohjelma hyväksytään piakkoin - toimittamaan Euroopan parlamentille luotettavia ja vertailukelpoisia tilastoja ja tietoja, mikä mahdollistaa asianmukaisten päätösten teon, ja kehottaa keskusta lujittamaan yhteistyötä UNDCP:n (YK:n kansainvälinen huumevalvontaohjelma) kanssa keskuksen tilastotyön lujittamiseksi;

22. Kehottaa puhemiestään välittämään tämän päätöslauselman neuvostolle, komissiolle, Euroopan huumausaineiden ja niiden väärinkäytön seurantakeskukselle sekä jäsenvaltioiden ja jäsenyyttä hakeneiden maiden hallituksille ja parlamenteille.